Moordbeskuldigde-konstabel verkrag glo tienerArgieffoto ŉ 33-jarige konstabel, wat reeds teregstaan op ŉ aanklag van moord, is vandeesweek buite Pretoria in hegtenis geneem in verband met die verkragting van ŉ 15-jarige meisie. Moses Dlamini, nasionale woordvoerder van die onafhanklike polisie-ondersoekdirektoraat (Opod), het Dinsdag gesê die konstabel, oorspronklik verbonde aan die Cullinan-polisiestasie oos van Pretoria, is Maandag in hegtenis geneem. “Die konstabel word daarvan verdink dat hy in 2013 ŉ verdagte, Boy Mahlangu, agter ŉ polisievoertuig gesleep het. Mahlangu het aan sy beserings beswyk en ŉ moordsaak is teen die konstabel aanhangig gemaak,” het Dlamini gesê. Volgens Dlamini is die konstabel in hegtenis geneem en geskors hangende die uitkoms van die ondersoek. Hy is later op borgtog vrygelaat, waarna hy na Ekangala, noord van Bronkhorstspruit, verhuis het. “Die beweerde verkragting het Sondag in die vroeë oggendure in Ekangala plaasgevind. Die slagoffer beweer sy het Saterdag saam met ŉ vriend gestap toe die konstabel, wie se kinders saam met haar skoolgaan, in sy motor langs haar stilgehou het. Haar vriend was ŉ entjie voor haar. Die konstabel het haar glo gedwing om in sy voertuig te klim deur te dreig om haar te skiet.” Die meisie het in die voertuig geklim, waarna die beampte glo na ŉ grondpad gery het waar hy haar verkrag het. Die slagoffer se ma het die voorval Sondag by die polisie aangemeld nadat haar dogter by die huis opgedaag en haar van die voorval vertel het. Opod is deur die polisie ingelig om die saak te ondersoek. “Die slagoffer is vir mediese behandeling en ondersoek geneem, waarna die konstabel deur die Opod-ondersoekbeamptes in hegtenis geneem is.” Die beampte moet Woensdag in die Ekangala-landroshof verskyn op aanklag van verkragting. Die beampte se moordsaak is geskeduleer om 24 Februarie te hervat.